על בירה, מחשבים וריבית אפסית | מרכז הידע של פסגות לחינוך פיננסי
על בירה, מחשבים וריבית אפסית
בשנה האחרונה חלה האצה בהיקף עסקאות המיזוגים והרכישות: במהלך 2Q בלבד נרשמה כמות העסקאות הגבוהה ביותר מאז סוף 2007 ושווי העסקאות היה השני בגודלו בעשור האחרון. מה מניע את העלייה בהיקף העסקאות וכיצד זה משפיע על השווקים הגלובאליים?
בחודש אוקטובר הודיעה יצרנית הבירה הגדולה בעולם, אנהאוזר-בוש, על רכישת המתחרה הבריטית, סאבמילר, תמורת 104 מיליארד דולרים בעסקה הגדולה ביותר שנרשמה בארה"ב השנה. המשמעות היא, שמעתה והלאה אחת מכל שלוש בירות בעולם תיוצר על ידי אותה חברת ענק. המבשלה המאוחדת תהיה בעלת נוכחות בולטת בשווקים מרכזיים כמו ארה"ב, סין ואירופה. עסקה זו אינה היחידה בסדר גודל זה ומהווה רק דוגמא אחת מתוך גל של מיזוגים ורכישות מהתקופה האחרונה.
יום לאחר שהתפרסמה העסקה בין יצרניות הבירה התבשרנו על המיזוג הגדול ביותר בענף הטכנולוגיה עד כה (67 מיליארדי דולר), בין DELL לחברת EMC. האנליסטים מיהרו להסביר כי בבסיס המיזוג עומד הרצון לשפר את התחרותיות של החברות ובפרט בכניסה לתחום שירותי הענן. לעסקה זו מצטרפת רכישתה של SanDisk על ידי תאגיד האחסון הגדול בעולםWestren Digital תמורת 19 מיליארד דולרים ולעסקאות רבות נוספות בענף הטכנולוגיה.
כשבוחנים כל עסקה בפני עצמה ניתן למצוא שלל צידוקים כלכליים היחודיים לחברות ולענף הרלוונטי, ובכל זאת, הסתכלות רחבה יותר מרמזת על קיומה של מגמה מאקרו כלכלית המתמרצת צמיחה של חברות דווקא דרך מיזוגים ורכישות. לראיה, במהלך הרבעונים השני (7065 עסקאות) והשלישי (6947 עסקאות) של השנה הנוכחית נרשמה כמות העסקאות הגבוהה ביותר מאז הרבעון האחרון של שנת 2007 (7177 עסקאות). בחינת הנתונים בעשור האחרון מעלה כי גם שווי העסקאות ברבעונים אלו היה גבוה במיוחד, כאשר ברבעון השני עמד השווי הכולל על 1.39 טריליון דולרים, שני רק לשווי שנרשם ברבעון השני של 2007 (1.62 טריליון דולרים).
מדוע דווקא השנים האחרונות מהוות קרקע פורה לקיום העסקאות? כשבוחנים את הסביבה הכלכלית הרי שהמאפיין הבולט ביותר של התקופה הוא הריבית האפסית הגלובאלית. הריבית הנמוכה והירידה בעלויות המימון בהתאם דחפו חברות למחזר חוב, לבצע רכישה עצמית של מניותיהן וכמו כן – גם לרכוש ולהתמזג עם חברות אחרות. איך זה עובד?
הריבית נמוכה, מדי.
כל סטודנט לכלכלה מכיר את האקסיומה לפיה הפחתת ריבית אמורה לתמוך בצמיחה ולעזור להניע את גלגלי המשק, בין היתר על ידי הגדלת השקעות במגזר העסקי. במקום לחסוך, עדיף לחברה לנתב את הכסף הזול להרחבת התשתיות הקיימות, למחקר ולפיתוח תשתיות ומוצרים חדשים. השקעות אלו אמורות להגביר את התפוקה ויחד עם המוטיבציה המוגברת של הצרכנים לקנות כתוצאה מהריבית הנמוכה, הפעילות הכלכלית מואצת.
ואולם, נראה כי השפל חסר התקדים ברמות הריבית בעולם הפכו את התיאוריות הישנות לפחות ופחות רלוונטיות ולמעשה אנו עדים להשפעה הפוכה כאשר הריבית האפסית גורמת להאטה במשק. למה הכוונה? לחברות כיום יש אפשרות לצמוח באופן זול יותר שלא באופן אורגני, אלא באמצעות רכישה של חברות מתחרות. מדוע צריכה אותה מבשלת בירה להשקיע בפס ייצור חדש כשהאלטרנטיבה שעומדת מולה היא לקנות ב"מבצע" מבשלה של חברה מתחרה? פירמות מעדיפות לרכוש בעלויות מימון אפסיות חברות אחרות קיימות ולהשתמש בתשתית הקיימת במקום להשקיע בפיתוח תשתית שלהם. זה יוצר מצב שבו במקום לפתח את המשק, הריבית האפסית דוחפת ליצירת עוד ועוד תאגידים גדולים שמפחיתים את התחרותיות ומביאים להאטה בצמיחה הכלכלית. בנוסף, מיזוגים מלווים לעיתים קרובות בפיטורי עובדים, בעוד שהשקעה בפסי יצור חדשים והתרחבות אורגנית של החברות מלווה תמיד בגיוס עובדים חדשים.
מאחר והכסף כל כך זול, ולמעשה חסר ערך, החברות הנרכשות אף זוכות לפרמיות גבוהות במיוחד. הפרמיה הממוצעת ברבעון השלישי עמדה על קרוב ל-35% והעסקה בין יצרניות הבירה, למשל, תמחרה את סאבמילר במחיר הגבוה ב-46% ממחיר המנייה! כך, בעוד ההשלכות הכלכליות ארוכות הטווח של מגמה זו בעייתיות כפי שתיארנו לעיל, בטווח הקצר הבורסות נהנות מהקונסולידציה במשק. מניית סאבמילר זינקה בימים שלאחר פרסום העסקה בכעשרה אחוזים ואנהאוזר-בוש עלתה אף היא בכשלושה אחוזים, כל זאת בזמן שהשוק שמר על יציבות ורשם עליות קלות בלבד.
סביר להניח כי העסקאות צברו תאוצה דווקא בשנה האחרונה בהקשר למועד העלאת הריבית בארה"ב. מאחר והקונצנזוס בשווקים מגלם הלעאת ריבית ראשונה במהלך השנה הבאה לכל המאוחר, ההגיון מחייב חברות שעוד ישבו על הגדר בכל הנוגע להחלטות של השקעה מול רכישה לנצל את ההזדמנות לרכוש בזול. ואכן, נראה כי גם ברבעון הזה עסקאות מסוג זה ממשיכות לצבור מומנטום כאשר ברבעון הנוכחי הפרמיה הממוצעת עומדת, לפי שעה, על כמעט 42% - הנתון השלישי בגובהו בעשור האחרון. עסקאות רבות בפרמיות גבוהות מתדלקות את שוקי המניות הגלובליים ונראה כי בעתיד הקרוב ימשיכו לתמוך בעליות בבורסות העולם.